Ernstige misdadigers moet uittree, sê ANC-KZNMdumiseni Ntuli, provinsiale sekretaris van die ANC in KwaZulu-Natal (Foto: Doctor Ngcobo/African News Agency/ANA) Die ANC in KwaZulu-Natal het gesê lede wat van ernstige misdade aangekla is, moet uittree, hangende die uitslag van hul regsake, het die party se provinsiale sekretaris Dinsdag aan verslaggewers gesê. “Alle comrades wat van ernstige misdade aangekla word, moet uit hul posisies van verantwoordelikheid in die regering tree,” het Mdumiseni Ntuli by die party se hoofkantoor in Durban gesê. Hy sê dié besluit word gelei deur die “edele beginsels” wat die ANC die afgelope eeu gelei het en wat aanvaar is by die buitengewone vergadering van die provinsiale uitvoerende raad. Die aankondiging volg ná twee ANC-burgemeesters in verskillende distrikte in hegtenis geneem is op aanklag van moord en poging tot moord. Mluleki Ndobe, burgemeester van Harry Gwala-distriksmunisipaliteit, is verlede week Sondag met drie medebeskuldigdes in hegtenis geneem op aanklag van moord op die sekretaris-generaal van die ANC-jeugliga, Sindiso Magaqa. Magaqa is in 2017 geskiet en het twee maande later gesterf weens komplikasies van skietwonde. Twee kollegas wat saam met hom was, het die aanval oorleef. Die staat het Maandag voorlopig die aanklagte van moord, poging tot moord en sameswering om moord te pleeg teen Ndobe en een van sy medebeskuldigdes teruggetrek, glo weens ŉ gebrek aan bewyse. Die saak teen die twee oorblywende beskuldigdes duur voort. Ntuli het gesê omdat die saak teen Ndobe teruggetrek is, moet hy terugkeer werk toe om die inwoners van sy munisipaliteit te dien. Hy bly op die party se lys van kandidate vir die verkiesing op 8 Mei. Ntuthuko Mahlaba, burgemeester van Newcastle, is Vrydag in hegtenis geneem in verband met die moord op die streeksleier van die ANC-jeugliga, Wandile Ngubeni en poging tot moord op die streeksekretaris van die ANC-jeugliga, Mafika Mndebele. Albei mans is geskiet toe hulle saam met vriende in ŉ kroeg gekuier het. Ngubeni het gesterf en Mndebele is ernstig gewond. ŉ Plaaslike hof het Maandag gehoor Mahlaba staan tereg op aanklag van moord, poging tot moord en twee aanklagte van sameswering om moord te pleeg. Hy bly in aanhouding en sal volgende week weer in die hof verskyn vir sy formele aansoek om borgtog. Ntuli het gesê die provinsiale uitvoerende raad is baie besorg om te hoor van die inhegtenisnemings. “Jy kan nie ŉ staatsamptenaar wees as jy nie in staat is om die publiek te verteenwoordig nie.” “ANC-leiers moet bo verdenking wees – politiek en sosiaal – en seker maak dat die persepsie van die regerende party dieselfde is.” Hy het gesê die provinsiale uitvoerende raad is onseker hoe om die beeld, statuur en reputasie van die ANC te verstewig en te konsolideer.